അഫ്ഗാനില് താലിബാന്റെ ക്രൂരത സ്ത്രീകളെ ആക്രമിച്ച് നിയമങ്ങള് അടിച്ചേല്പ്പിക്കുന്നു കാല്പ്പാദം കണ്ടതിന് പെണ്കുട്ടികള്ക്ക് ശാരീരിക പീഡനം കാബൂള് : അഫ്ഗാനിസ്ഥാനില് സ്ത്രീകളുടെ അവകാശങ്ങള് അടിച്ചമര്ത്തി താലിബാന്റെ ചട്ടങ്ങള്. പുരുഷന്മാര് കൂടെയില്ലാതെ സ്ത്രീകള്ക്ക് മാര്ക്കറ്റുകളിലെ പ്രവേശനം താലിബാന് ഭീകരവാദികള് വിലക്കി. കാല്പ്പാദം പുറത്തുകാണുന്ന തരം ചെരിപ്പുകള് ധരിച്ച് പുറത്തിറങ്ങിയ പെണ്കുട്ടികളെ കഴിഞ്ഞദിവസം തീവ്രവാദികള് ആക്രമിച്ചു. വീടു നഷ്ടപ്പെട്ടവരെ താത്കാലികമായി പാര്പ്പിച്ചിരിക്കുന്ന കാബൂളിലെ പാര്ക്കിനു സമീപം താഖര് പ്രവിശ്യയില് കഴിഞ്ഞ ദിവസം ബൈക്കില് യാത്രചെയ്ത പെണ്കുട്ടികളെയാണ് കാല്പ്പാദം പുറത്തു കാണുന്ന ചെരിപ്പ് ധരിച്ചതിന് താലിബാന് ആക്രമിച്ചത്. അഫ്ഗാനിസ്ഥാന്റെ മൂന്നില് രണ്ടുഭാഗവും നിലവില് താലിബാന്റെ കൈകളില് ആയിക്കഴിഞ്ഞു. താലിബാന്റെ മനുഷ്യാവകാശലംഘനങ്ങളെ ഭയന്ന് മേയ് മാസം അവസാനം മുതല് ഇതുവരെ 2,50,000 അഫ്ഗാന് പൗരന്മാര് പലായനം ചെയ്തതായി ഐക്യരാഷ്ട്രസഭയുടെ, അഭയാര്ഥികള്ക്കുവേണ്ടിയുള്ള ഏജന്സി വ്യക്തമാക്കുന്നു. ഇതില് എണ്പതു ശതമാനവും സ്ത്രീകളും കുട്ടികളുമാണ്. 2001ല് അമേരിക്കന് സൈന്യം അഫ്ഗാനിസ്ഥാനിലെത്തുന്നതിന് മുമ്ബ് അഞ്ചുവര്ഷം രാജ്യത്തിന്റെ ഭരണം കൈയ്യാളിയ താലിബാന് സ്ത്രീകളുടെ അവകാശങ്ങള്ക്ക് കടുത്തനിയന്ത്രങ്ങള് ഏര്പ്പെടുത്തിയിരുന്നു. സ്ത്രീകള്ക്ക് വിദ്യാഭ്യാസം, ജോലി ചെയ്യാനുള്ള അവകാശം, പുരുഷന്മാര് കൂടെയില്ലാതെ സഞ്ചാരസ്വാതന്ത്ര്യം എന്നിവയെല്ലാം താലിബാന് കര്ശനമായി വിലക്കിയിരുന്നു. യു.എസ് സൈനിക സഹായത്തോടെ താലിബാനില് നിന്ന് അഫ്ഗാന് ഭരണം തിരിച്ചുപിടിച്ചശേഷം രാജ്യത്തെ സ്ത്രീകള് വിദ്യാഭാസപരമായും തൊഴില് പരമായും വലിയ മുന്നേറ്റം നടത്തിയിരുന്നു. വീണ്ടും അഫ്ഗാന് ഭരണം തീവ്രവാദ ശക്തികളുടെ കൈകളില് അമരുമ്ബോള് സ്ത്രീകളിലേറെയും വീടുകളില് അടച്ചു കഴിയുകയാണ്.